સામાન્ય રીતે એવું મનાય છે કે, કોંગ્રેસ ગરીબો, દલિતો અને ગ્રામીણ પ્રજાનું પ્રતિનિધિત્વ કરતો રાજકીય પક્ષ છે. તેથી તેના કાર્યાલય ખાતે સામાન્ય અને ગરીબ વર્ગના લોકોની અવરજવર વધુ રહે છે. પરંતુ સ્થાનિક સ્વરાજ્યની ચૂંટણી પહેલા કોંગ્રેસ ભવન ખાતે સમાજના ભદ્ર વર્ગના ધાડેધાડાં ઉતરતાં ખુદ કાર્યકરો નવાઇ પામ્યા છે. વર્ષોથી કોંગ્રેસ સાથે જોડાયેલા કાર્યકરોમાં આપસમાં એવી વાતો કરતા પણ સાંભળવા મળ્યા હતા કે,'જોયું, જ્યાં હંમેશાં કાગડા ઉડતા હતાં તેવા કોંગ્રેસ ભવનની બહાર ગાડીઓની કેવી લાઇનો લાગી છે. શહેરના પશ્ચિમ વિસ્તારમાં કોંગ્રેસને ઉમેદવારો મળતા નહોતા અને હવે આ જ વિસ્તાર સમૃદ્ધ નાગરિકો હોંશેહોંશે કોંગ્રેસના દાદરા ચઢી રહ્યા છે. આગામી 22 તારીખે મતદાન પછી પરિણામ આવે ત્યારની વાત ત્યારે. અત્યારે તો, કોંગ્રેસના કાર્યકરો 'અચ્છે દિન' આવ્યાના આનંદાશ્ચર્યમાં વિહરી રહ્યાં છે!'